text: Mere miljøvenlig varme til tre landsbyer
  20 juni 2015 kl. 11.41
  Med et nyt biomasseanlæg til 58 mio. kr. tager Sønderborg Fjernvarme endnu et skridt mod miljøvenlig og CO2-neutral fjernvarme til forbrugerne
  Fjernvarmeforbrugerne i Vollerup, Kirke Hørup og Hørup er indtil nu blevet forsynet med varme produceret på sol om sommeren og bioolie om vinteren.
  For at dække en stigende efterspørgsel i området er der opført et nyt 9 MW biomasseanlæg på Østager 8 i Vollerup. Anlægget er også stort nok til at dække kommende forbrug i området.
  Mange konventionelle biomasseanlæg er designet til et bestemt brændseltype som træflis eller halm, men Sønderborg Fjernvarme lægger vægt på fleksibilitet på brændselsområdet.
  Det nye anlæg er mere robust på brændselssiden og kan køre på flere forskellige typer af brændsel. Det gælder for eksempel have/park-affald. Det er med til at stabilisere varmeprisen.
  Sønderborg Fjernvarme har investeret 58 mio. kr. i projektet, der er støttet af markedsmodningsfonden.
  